b'\n_START_ARTICLE_\nKemij\xc3\xa4rven vaakuna\n_START_PARAGRAPH_\nKemij\xc3\xa4rven vaakuna on Kemij\xc3\xa4rven kaupungin virallinen tunnus, ja sen on suunnitellut Olof Eriksson. Vaakunaselitys on \xe2\x80\x9dmustassa kent\xc3\xa4ss\xc3\xa4 kanto, jonka yl\xc3\xa4p\xc3\xa4\xc3\xa4 teroitettu kolmik\xc3\xa4rkiseksi ja sen molemmin puolin saatteena kuusisakarainen t\xc3\xa4hti; kaikki hopeaa\xe2\x80\x9d._NEWLINE_Kemij\xc3\xa4rven kunta p\xc3\xa4\xc3\xa4tti vuoden 1952 lopulla j\xc3\xa4rjest\xc3\xa4\xc3\xa4 vaakunansuunnittelukilpailun. Kilpailun ensimm\xc3\xa4isen palkinnon voitti Olof Erikssonin ehdotus Uhripatsas, my\xc3\xb6s kilpailun toinen (N\xc3\xa4\xc3\xa4t\xc3\xa4vaara) ja kolmas (Metsien miesten mailla) palkinto meniv\xc3\xa4t Erikssonin suunnittelemille ehdotuksille. Kunnanvaltuusto hyv\xc3\xa4ksyi voittaneen ehdotuksen Kemij\xc3\xa4rven vaakunaksi. Sis\xc3\xa4asianministeri\xc3\xb6 vahvisti kunnanvaltuuston p\xc3\xa4\xc3\xa4t\xc3\xb6ksen 3. huhtikuuta 1954. Olof Erikssonin oman selityksen mukaan vaakunan kolmik\xc3\xa4rkisen kannon saattoi ymm\xc3\xa4rt\xc3\xa4\xc3\xa4 joko k\xc3\xa4p\xc3\xa4l\xc3\xa4lautana tai kalajumalana, jotka molemmat viittaavat Kemij\xc3\xa4rven perinteisiin elinkeinoihin kalastukseen ja mets\xc3\xa4stykseen, yl\xc3\xb6s nostetut juuret viittaavat raivaustoimintaan ja vaakunan t\xc3\xa4hdet ovat Pohjant\xc3\xa4hti\xc3\xa4 viitaten kunnan pohjoiseen sijaintiin._NEWLINE_Kemij\xc3\xa4rven kunnan kirkonkyl\xc3\xa4/keskustaajama erotettiin Kemij\xc3\xa4rven kauppalaksi 1957, jolloin kuntavaakuna j\xc3\xa4i Kemij\xc3\xa4rven maalaiskunnan k\xc3\xa4ytt\xc3\xb6\xc3\xb6n. Kauppalalle vahvistettiin oma vaakuna 25. marraskuuta 1960. Vaakuna oli Ahti Hammarin suunnittelema, ja sen selitys kuului \xe2\x80\x9dpunaisessa kent\xc3\xa4ss\xc3\xa4 kaksi siivek\xc3\xa4st\xc3\xa4 hopeista uittohaan ter\xc3\xa4\xc3\xa4 ristikk\xc3\xa4in\xe2\x80\x9d. Aiheen uittohaat viittaavat tukinuittoon ja siivet pyrkimyksiin kehitt\xc3\xa4\xc3\xa4 kuntaa eteenp\xc3\xa4in. _NEWLINE_Kun Kemij\xc3\xa4rven maalaiskunta ja kauppala yhdistyiv\xc3\xa4t j\xc3\xa4lleen Kemij\xc3\xa4rven kaupungiksi 1973, syntynyt kaupunki otti vaakunakseen maalaiskunnan k\xc3\xa4ytt\xc3\xa4m\xc3\xa4n alkuper\xc3\xa4isen koko kunnalle vahvistetun vaakunan. Kauppalan vaakuna j\xc3\xa4i samassa yhteydess\xc3\xa4 ep\xc3\xa4viralliseksi kotiseutuvaakunaksi.'